Dubbele triomf vir SA gholfspelersSuid-Afrika se Paula Reto vier haar oorwinning in Kanada. (Foto: Vaughn Ridley/Getty Images/AFP) Daar was gister dubbele triomf vir Suid-Afrikaanse gholfspelers op die wêreldverhoog. In die eerste suksesverhaal van die dag het Thriston Lawrence sy tweede oorwinning op die DP Wêreldreeks reeks behaal toe hy die Europese Meesters-titel in Crans-sur-Sierre in Switserland agter sy naam geskryf het. Sowat ses ure later, ver weg van die magiese Alpe, het die Kaapse boorling Paula Reto in Ottawa in Kanada die SA vlag ook laat wapper deur die wêreld se heel bestes na die kroon te steek in die CP Ope. Dié toernooi word allerweë as vroue-gholf se sesde Major beskou en Reto se eerste plek het haar $352 500 (sowat R5,99 miljoen) in die sak gebring. Dit is Reto se eerste oorwinning in die LPGA-reeks en slegs die tweede in haar nege jaar as beroepspeler. Sy het in Februarie vanjaar haar eerste proesel van sukses gesmaak toe sy by Sun City die SuperSport-uitdaagtoernooi met ’n rekord tien houe gewen het. Die 32-jarige Reto se deurbraak op vroue-gholf se glansryke verhoog volg op haar landgenoot Ashleigh Buhai se droomsege vroeër vandeesmaand in Skotland by die Britse Ope. Reto en Buhai het Suid-Afrika in 2016 by die Olimpiese Spele in Rio de Janeiro verteenwoordig en sou verlede jaar dieselfde in Tokio gedoen het, maar Reto moes haar aan die internasionale sport-skouspel onttrek weens ’n positiewe toets vir Covid‑19, wat later geblyk het vals te wees. Reto het gister in die laaste ronde een hou agter die gesamentlike voorlopers, Narin An en Hye-Jin Choi van Suid-Korea, afgeslaan nadat sy in Donderdag se eerste ronde ’n skitterende nuwe baanrekord van 62 houe – nege houe minder as die baansyfer – gespeel het en dit opgevolg het met tellings van 69 en 67. Gister was sy van meet af aan die brand en voëltjies by die eerste, derde en sesde putjies het aan haar die voortou gegee waarna sy met verdere voëltjies by die agtste en negende haar voorsprong tot drie houe verstewig het. ’n Syfer by die tiende was goed genoeg om haar voorsprong tot vier houe te rek en dit wou voorkom of die Suid-Afrikaner volstoom op pad was na ’n groot sege. Die Yank Nelly Korda het egter ander planne gehad en ’n voëltjie by die elfde, gevolg deur ’n arend 2 by die twaalfde en agtereenvolgende voëltjies by die vyftiende en sestiende, het die verskil tussen haar en Reto net ’n enkele hou gemaak. Dit was egter groot genoeg en met albei spelers wat by die laaste putjie syfer aangeteken het, was dit die Suid-Afrikaner wat met ’n telling van 67 vir ŉ totaal van 265 houe – 19 minder as syfer – wat die trofee omhoog kon hou die eerste keer in 157 toernooie. Reto se setwerk in al vier rondes was absoluut uitstekend en het die grondslag vir haar oorwinning gelê. Sy het op die laaste dag onder groot druk ook die balletjie uitmuntend van die bof geslaan en in die geheel het sy ’n vertoning gelewer wat herinner het aan die spel van ’n ervare kampioen. Korda (67) en Choi (69) het op 266 die tweede posisie gedeel, met Lydia Ko op 267 in die vierde plek ná ’n ronde van 63. An (72 vir 269) het saam sesde klaargemaak. Buhai het in die 32ste posisie geëindig ná rondes van 71, 65, 68 en 72. Die 25-jarige Lawrence se triomf in Switserland het hom sowat R5,7 miljoen ryker gemaak en hy sal al die pad bank toe lag nadat hy die Engelsman Matt Wallace in ’n uitspeelstryd om die titel verslaan het. Lawrence (69) en Wallace (66) het saam op 262 houe – agttien houe minder as syfer – boaan die voorlopersbord klaargemaak, waarna die SA speler sy teenstander met ’n syfer by die eerste valbylputjie uitgeknikker het. Die nuwe kampioen het die grondslag vir sy sege die eerste twee dae van die toernooi gelê met tellings van 62 en 64. ’n Telling van 67 in die derde ronde het hom ’n voorsprong van drie houe gegee met agttien putjies oor. Louis de Jager (67 vir 267) het negende geëindig.